I mandags styrtede en række altaner ned ved et lejlighedsbyggeri ved Godsbanen i Aalborg. Arbejdstilsynet udstedte efterfølgende strakspåbud, der blandt andet betød, at de resterende altaner på lejlighedsbyggeriet skulle sikres. Tilsynet vil nu vurdere, om der er sket overtrædelser i forbindelse med byggeriet eller monteringen. - Vi har modtaget tegninger over hvordan de færdige elementer produceres og monteres. Det vi gør nu, er at vurdere om der er noget, der er skyld i ulykken. Vi undersøger, om vi skal bede om yderligere beregninger for at kunne vurdere, om der er sket overtrædelse af arbejdsmiljøloven, siger Rikke Aagaard, der er tilsynschef fra Arbejdstilsynet. Det er altså endnu uvist hvad årsagen til nedstyrtningen er. - Vi har ikke lukket tilsynssagen endnu. Jeg kan ikke sige hvornår vi er færdige med vores vurderinger, siger Rikke Aagaard.

Opsummering:
Arbejdstilsynet har nu fået de tekniske tegninger over de nedstyrtede altaner i Aalborg. Tilsynet vil vurdere, om der er sket overtrædelser af arbejdsmiljøloven.